Leerders gestrand ná seun onder skoolbus belandArgieffoto bloot ter illustrasie. ’n Leerder aan ’n hoërskool in Vereeniging, Gauteng, is vandeesweek deur ’n skoolbus doodgery. Busbestuurders word nou met die dood gedreig as hulle leerders vervoer en gevolglik kan talle leerders van verskeie skole nie by die skool uitkom nie. Sommige skole is selfs genoop om al hul leerders huis toe te stuur. Panyaza Lesufi, LUR vir onderwys in Gauteng, sê in ’n verklaring ’n gr. 11-leerder aan Meyerton High School het Dinsdag vroegoggend onder die skoolbus se wiel beland toe hy en ander leerders die bus wou haal. Die tragiese voorval het net ná 07:00 gebeur toe die seun op die bus probeer klim het. Die presiese besonderhede rakende die voorval is nie in dié stadium duidelik nie. Die Gautengse departement van onderwys het ’n ondersoek na die voorval gelas. Volgens Lesufi het die probleme Woensdag kop uitgesteek. “Daar word beweer dat die skoolbusse nie leerders in De Deur, Meyerton, Sharpeville, Rusoord en Panfontein mag vervoer nie. “Luidens berigte het sommige lede van die gemeenskap busse met klippe bestook en bestuurders geïntimideer om te verhoed dat hulle leerders na en van die skool vervoer.” Die hoof van ’n laerskool in Vanderbijlpark het Donderdag aan Maroela Media bevestig dat busbestuurders met die dood gedreig word, sou hulle dit waag om leerders op te laai. Daar is ook gedreig dat busse aan die brand gesteek sal word. Onderwysers en ouers is benoud dat die busstilstand nog weke kan duur. “Hulle [gemeenskapslede] dreig dat dit gaan aanhou tot 11 Augustus indien daar niks daaraan gedoen word nie. “Dit het ’n reuse-uitwerking op ons onderwysers, leerders en ouers indien die kinders heeltyd by die huis moet sit. “Daar is geen manier dat ’n ou die kans kan waag en sê ons probeer kinders op die busse en by die skool kry en kyk wat gebeur nie.” Die skoolhoof sê dit is baie belangrik dat skooltyd nie verlore gaan nie. “Ons wil baie graag ons kinders by die skool kry en aangaan met die werk. Ons kan nie agterraak nie en die twee Covid-jare wat verby is, maak dinge nie makliker nie.” Lesufi sê sy departement se sielkundig-maatskaplike span is Woensdag na Meyerton High School ontplooi om berading te bied aan diegene wat deur die leerder se dood geraak word. “Ons betuig ons innige meegevoel aan die familie van die leerder wat tydens die gruvoorval dood is. Ons veroordeel ook die voortgesette ontwrigting van skoolvervoer in Sedibeng wat ’n negatiewe uitwerking op die opvoeding van ons leerders het. Ons doen ’n beroep op lede van die gemeenskap om ons leerders toe te laat om skoolvervoer dienooreenkomstig te gebruik.”